Beblavý, Miroslav, poslanec NR SR (2014-06-05):
Ďakujem pekne. Dovoľte mi predložiť v mene piatich poslancov Národnej rady ôsmy z našich deviatich zákonov na podporu uplatnenia mladých ľudí. Týmto zákonom je zákon o sociálnom poistení, ktorý navrhujeme zmeniť tak, aby sme zvýšili podmienky, teda aby sme zlepšili podmienky pre zamestnávanie absolventov stredných aj vysokých škôl. Nezamestnanosť na Slovensku sa totiž pohybuje okolo 13-14 % a pri absolventoch je to značne vyššie, zhruba 2,5- až 3-krát vyššie. A zamestnávatelia v tejto súvislosti zdôrazňujú, že najväčšou bariérou pre zamestnávanie absolventov sú práve odvody. Preto navrhujem nadviazať na experiment, ktorý štát zaviedol na popud ministerstva financií minulý rok, a to je odpúšťanie odvodov zamestnávateľom, ktorí zamestnajú dlhodobo nezamestnaných. My navrhujeme, aby rovnaká podmienka platila aj pre zamestnávanie absolventov, to znamená, odpúšťanie odvodov počas dvanástich mesiacov, myslím odvodov na sociálne poistenie, nie na zdravotné poistenie. Treba zdôrazniť, že ten náš návrh kopíruje momentálne ustanovenia platiace pre dlhodobo nezamestnaných, ktoré sú pomerne reštriktívne. To znamená, nejde o to, že akékoľvek zamestnanie absolventa by znamenalo odvodovú úľavu, ale je to viazané na to, že musí ísť o nové miesto, ktoré nie je na úkor toho, že vyhodia napríklad niekoho staršieho alebo existujúceho, musí mať zamestnávateľ všetky podlžnosti voči štátu poriešené a niekoľko ďalších podmienok. Ja len pripomeniem, že podľa momentálnych štatistických údajov, hoci tých dlhodobo nezamestnaných máme dnes už viac ako dvestotisíc na Slovensku, tak minulý rok alebo za ostatné mesiace túto odvodovú úľavu využilo niekoľko tisíc z nich. To znamená, netreba sa obávať, že by pri takto reštriktívnych podmienkach verejné financie utrpeli nejakú zásadnú škodu, ale mohlo by to absolventom pomôcť, keby sme ich do tejto skupiny tiež zaradili. Preto navrhujeme, aby absolventi po dobu dvanástich mesiacov mohli tiež z tejto úľavy profitovať. Druhý návrh, ktorý máme, je, že, sa týka platenia odvodov počas štúdia. Štát dnes vynakladá drahé peniaze na to, aby zabezpečil študentom strednej školy prax, pri vysokej škole by to malo byť oficiálne tiež, aj keď v praxi to až tak veľmi nebýva. Riešili sme dnes v tomto balíku zákonov, a riešime často, ako zabezpečiť študentom prax, styk s praxou, schopnosti pre prax, a zároveň ignorujeme alebo obmedzujeme možnosti, ktoré títo študenti si sami hľadajú pre uplatnenie v praxi, teda konkrétnu pracovnú činnosť. Keď sa zaviedlo v roku 2012 zodvodnenie dohôd, tak sa urobili určité výnimky pre vysokoškolských študentov a pre stredoškolských študentov. Pre vysokoškolských študentov tá výnimka nie je síce ideálna, ale keďže je vo výške asi polovice minimálnej mzdy, tak predsa len umožňuje aspoň privyrábanie na brigády, pri študentoch stredných škôl je však vo výške desiatok eur. To znamená, ak zarobíte viac ako pár desiatok eur mesačne ako stredoškolský študent na dohodu, tak už musíte platiť odvody. Preto navrhujeme, keďže ide o naozaj veľmi malý počet študentov stredných škôl, ktorí majú čas si nejak privyrábať zásadnejšie s výnimkou leta, navrhujeme zjednotiť ten strop na tej vyššej úrovni vysokoškolského stropu, čim by sa aj študentom stredných škôl, predpokladám teda najmä osemnásť- a devätnásťročným, plnoletým umožnilo si privyrábať a získať praktické skúsenosti s minimálnymi nákladmi pre štát. Ďakujem veľmi pekne.